Michael, Dei gratia Senonensis archiepiscopus, et G., eadem gratia Nivernensis episcopus, omnibus ad quos littere iste pervenerint, in Domino salutem. Notum fieri volumus quod, cum causa que vertebatur de pluribus querelis infra nominatis inter venerabilem fratrem, Altisiodorensem episcopum, et dilectam filiam, abbatissam Altissiodorensem, nobis commissa esset auctoritate apostolica et, remoto appellationis obstaculo, terminanda, ac per testes idoneos et omni exceptione majores, post trinam etiam testium productionem, examinatione eorum diligentissime facta, nobis de cause merito et veritate constaret, nos, prudentum virorum ac peritorum in jure usi consilio, et ordine juditiario procedentes, predicte abbatisse per diffinitivam sententiam adjudicavimus ea de quibus inter eam et dictum episcopum controversia vertebatur: videlicet usuarium de mortuo nemore ad unam bigam, in omnibus nemoribus de Gia-Episcopi; et preterea presentationem super ecclesia de Coleingiis, et manum mortuam de omnibus hominibus ad prenominatam abbatissam pertinentibus in villa de Gia. Condemnavimus etiam dictum episcopum eidem abbatisse in hoc quod, pro terra Reginaldi Cheneveus, tenebitur idem episcopus solvere ecclesie Sancti-Juliani, singulis annis, in Natali Domini, unam quadrigam lignorum et unum boissellum bladi, uno anno ordei et alio frumenti et unum denarium. Et preterea ipsi abbatisse adjudicavimus laudationes et venditiones ejusdem terre, et quinque solidos et septem denarios Altisiodorensis monete quos prefatus episcopus tenebitur ei solvere annuatim, pro censu sue domus Altisiodorensis in qua ipse habet mansionem. In hujus itaque rei memoriam, presentem cartam notari fecimus et sigillorum nostrorum munimine roborari. Actum, anno Domini Mº Cº XCº septimo, mense septembri.